 Între alterizare si individualizare Proiectul unei etici ontologice Paul-Gabriel Sandu Dasein-ul nu este niciodata singur Ceilalti sunt mereu prezenti, fie indirect, prin lucrurile care le apartin sau care trimit într-un fel sau altul la ei, fie în mod direct, ca prezenta fizica Ceilalti sunt mereu acolo mai ales prin aceea ca proiectele noastre, banale sau de anvergura, autentice sau neautentice, îi implica, îi presupun, îi solicita în fiinta lor Celalalt e acolo ca cel pe care îl iubim si am vrea sa ne petrecem viata alaturi de el, ca cel de la care putem învata, ca cel care ne poate sprijini într-un mod sau într-altul Dasein-ul nu poate fi autentic de unul singur, facând abstractie de ceilalti sau în dauna celorlalti Fiecare Dasein este un punct nodal în care fiintele celorlalti, în posibilitatile si proiectele lor, se întâlnesc cu fiinta mea proprie, cu posibilitatile si proiectele mele, în virtutea faptului-de-a-fi-laolalta cu ceilalti Dificultatile inerente din analiza alteritatii, asa cum se desfasoara ea în Fiinta si timp, tin în principal de dezechilibrul (justificat si justificabil) între investigarea dimensiunii autentice si neautentice a raportului cu celalalt Daca, ontic vorbind, neautenticitatea, sub chipul impersonalului "Se" poate fi urmarita pâna în cele mai subtile detalii, analiza existentiala a faptului neautentic de a fi laolalta cu celalalt fiind coplesitoare prin acuitate si puterea exemplelor, atunci când vine vorba despre dimensiunea autentica a Dasein-ului, Heidegger se vede nevoit sa o gândeasca în contrast cu aceasta pierdere în celalalt, care face ca "fiecare [sa fie] celalalt si nimeni [sa nu fie] el însusi" (FsT, p 128) Heidegger creeaza, fara voia lui, o polaritate între individualizare si faptul-de-a-fi-laolalta care tinde sa se acopere cu binomul autentic-neautentic Aceasta este principala ratiune pentru care Heidegger a fost acuzat, în nenumarate rânduri si în diferite moduri, de a nu fi acordat suficienta atentie alteritatii Cu toate acestea, lucrurile sunt departe de a sta astfel Desi Heidegger a conceput fiinta-laolalta ca pe o structura fundamentala a Dasein-ului, în care este întemeiata putinta autentica de a-l întâlni pe celalalt, aproape ca nu a facut niciun pas mai departe pe aceasta cale Problema pe care as vrea s-o schitez acum este aceea a raportului Dasein-ului cu celalalt, în încercarea de a întelege mai bine sensul individualizarii [Vereinzelung] Dasein-ului, semnificatia fiintei laolalta autentice, posibilitatea ca celalalt sa ne conduca pe drumul catre noi însine Însa, mai mult decât atât, încercarea acestei lucrari este aceea de a concepe fiinta Dasein-ului ca fiind întemeiata în chiar acest raport cu celalalt, si nu invers - asa cum pare sa rezulte din analiza existentiala elaborata în Fiinta si timp Înca mai precis, daca Heidegger încearca sa gândeasca ajungerea la autenticitate a Dasein-ului dupa modelul baronului Münchhausen, care reuseste sa se salveze singur de la înec, încercarea mea va avea drept miza tocmai contrariul, urmarind sa impuna ideea ca putinta de a fi autentic a Dasein-ului se poate realiza numai prin apel la celalalt Argumente pentru o asemenea abordare ne sunt oferite de Heidegger însusi, si nu numai în Fiinta si timp - si poate nu cu precadere acolo -, ci înca din perioada prelegerilor freiburgheze, asupra careia ma voi opri în urmatoarele rânduri În volumul 60 al operelor complete, Fenomenologia vietii religioase, Heidegger observa, consemnând cuvintele Apostolului Pavel catre tesaloniceni, ca fiinta acestuia sta sau cade cu neclintirea în credinta a celor din urma "Das Leben des Paulus hängt ab vom Feststehen der Thessalonicher im Glauben Er liefert sich also vollständig dem Schicksal der Thessalonicher aus" (M Heidegger, GA 60, p 97), noteaza Heidegger, schitând, foarte lapidar, imaginea unui raport autentic cu celalalt în sensul traditiei crestine În anexa dedicata paragrafelor ce cuprind discutarea acestui raport, Heidegger reia întreg pasajul din epistola, subliniind în el cuvintele cheie "Mein eigentliches Sein seid Ihr" (Ibidem p 140) Aceste pasaje devin foarte interesante atunci când sunt privite dinspre Fiinta si timp, caci ele propun o alta paradigma a raportului cu celalalt Caci celalalt este aici, în mod esential, cel care elibereaza fiinta proprie catre putinta ei deplina de a fi Autenticitatea, venirea la sine, se realizeaza, în mod paradoxal, prin daruirea de sine catre celalalt, prin pierderea sinelui în celalalt, pentru ca acest sine sa poata fi, într-un pas ulterior, "înapoiat" de catre celalalt, re-dat lui însusi Desi nicaieri, în Fiinta si timp, nu poate fi identificata o astfel de paradigma argumentativa, faptul ca Heidegger admite si insista chiar asupra rolului determinant al celuilalt atunci când vine vorba de dobândirea autenticitatii proprii nu poate fi tagaduit Bunaoara, când vorbeste, în paragraful 26, despre grija pentru celalalt si despre modurile deficiente ale acesteia, autorul face observatia ca "exista posibilitatea unei griji-pentru-celalalt care, în loc sa se substituie celuilalt, mai degraba îl devanseaza în putinta sa de a fi existentiela, nu pentru a-l elibera de povara "grijii", ci pentru a i-o restitui ca atare, acum mai întâi, în chip autentic Aceasta grija-pentru-celalalt, care are în vedere în chip esential grija autentica, adica existenta celuilalt si nu un ce de care ea se preocupa, îl ajuta pe celalalt sa devina transparent în grija sa si liber pentru ea" (FsT, p 122) Aceasta grija-pentru-celalalt, prin care Heidegger defineste fiinta-laolalta autentica, nu mai poarta niciunul dintre semnele dramatismului daruirii fiintei proprii, lasarii ei în seama celuilalt, împlinirii sau ratarii ei prin celalalt Ea pare a se exercita de la o distanta linistitoare fata de ratarea sau esecul acestuia din urma si nu pare a putea fi afectata sau facuta responsabila în niciun fel de ele Câteva zeci de pagini mai târziu, atunci când discuta chestiunea întelegerii si implicit cea a ascultarii, Heidegger abordeaza problema raportului cu celalalt dintr-un alt unghi, sesizând ca: "Faptul-de-a-se-asculta-unul-pe-altul, prin care prinde chip fiinta-laolalta, are ca modalitati posibile: faptul de a urma pe cineva, de a-l însoti, dar si modurile privative, precum refuzul de a asculta, împotrivirea, [ ]" (FsT, p 163) Acest fapt-de-a-se-asculta-unul-pe-altul despre care Heidegger vorbeste aici, din pacate, doar foarte putin, pune în joc fiinta-laolalta într-o masura mult mai mare si într-un sens mult mai radical decât o facea grija-pentru-celalalt eliberatoare Pentru ca aici nu mai avem de a face cu o relatie univoca ci cu una reflectata, în care sunt implicate atât fiinta mea cât si a celuilalt Acum nu mai e nevoie ca Dasein-ul sa-si obtina mai întâi, cumva pe cont propriu, autenticitatea, spre a-l putea elibera pe celalalt spre propria fiinta, ci cautarea acestei fiinte este una în vederea careia Dasein-ul meu si cel al altuia se însotesc Caci urmând pe cineva, Dasein-ul alege sa "mearga pe mâna celuilalt", îsi concepe proiectul existential ascultând de acesta si bazându-se pe el, la fel cum face si celalalt Se vadeste astfel ca, prin faptul-de-a-se-asculta-unul-pe-altul si prin modurile sale derivate, deficiente sau nu, Heidegger pune în joc fiinta-laolalta în modul cel mai radical cu putinta Din pacate însa discutia se rezuma la câteva observatii lapidare si nu mai este nicaieri reluata în aceasta lucrare O succinta analiza a dinamicii saltului de la neautenticitate la autenticitate arata faptul ca, desi exista unele observatii marginale care par sa nuanteze chestiunea, acest salt se produce fara un aport al celuilalt, iar Dasein-ul pare a-si sesiza posibilitatile sale cele mai proprii cumva împotriva celorlalti care alcatuiesc masa larga a "das Man-ului" Piesa venirii mele la sine se joaca în absenta celuilalt, neexistând, în analiza fundamental-ontologica a acesteia, niciun existential care sa faca apel, fie si indirect, la celalalt În ciuda faptului ca Heidegger admite posibilitatea unei griji eliberatoare, care sa-l redea pe celalalt lui însusi, atunci când analiza existential-ontologica scoate la lumina structurile acestei dinamici ale dobândirii sinelui, celalalt dispare aproape cu desavârsire din ecuatie Heidegger vorbeste despre o astfel de grija fara sa mai arate când si mai ales cum se manifesta ea De cealalta parte, Dasein-ul nu are nevoie de celalalt decât pentru a se distanta de el, pentru a se individualiza fata de el, cuprins de angoasa, dând ascultare vocii constiintei, asumându-si faptul-de-a-fi-vinovat si fiind prins în dinamica starii de hotarâre anticipatoare În niciuna dintre aceste secvente, celalalt nu pare a avea de jucat vreun rol, afara de cel numit anterior Cu o singura exceptie care merita discutata succint în urmatoarele rânduri În acelasi context în care vorbeste despre ascultare, Heidegger face o alta observatie relevanta pentru contextul de fata El afirma urmatoarele: "Putem chiar spune ca ascultarea constituie deschiderea primordiala si autentica a Dasein-ului pentru putinta sa de a fi cea mai proprie, ca ascultare a vocii prietenului pe care fiecare Dasein îl poarta cu sine" (FsT, p 163) La prima vedere ar parea ca deodata cu "vocea prietenului" celalalt îsi recapata fie si rolul limitat pe care Heidegger i-l conferea prin posibilitatea grijii eliberatoare Însa stau lucrurile într-adevar asa? Pentru a putea raspunde afirmativ, ar trebui, pentru început, preluata în argumentatie însasi adaugirea heideggeriana, care pare a transforma "vocea prietenului" într-o metafora Caci altfel cum ar putea Dasein-ul sa-si poarte prietenul cu sine, daca prietenul n-ar fi rezultatul unui soi de dedublare existentiala Caci celalalt ca prieten nu este mereu disponibil si nu se afla tot timpul la dispozitia Dasein-ului Ba dimpotriva, asa cum voi încerca sa argumentez în continuare, celalalt trebuie conceput ca indisponibil, ca pe ceva ce Dasein-ul nu poate niciodata lua în calcul, ca ceva ce nu trebuie niciodata pur si simplu luat în calcul Celalalt trebuie mai întâi descoperit, câstigat, fiind ceva ce nu se poate afla, în niciun caz de la bun început, la dispozitia Dasein-ului Ca vocea prietenului nu este altceva decât o metafora pentru vocea constiintei devine limpede atunci când Heidegger aduce în discutie acest fenomen, afirmând ca desi aceasta chemare "vine din mine si totusi de dincolo de mine", nu poate fi totusi vorba de "o forta straina care ar patrunde în Dasein, dominîndu-l" (FsT, p 275) Aceasta asa-zisa transcendenta a chemarii trebuie în mod hotarât înteleasa în sensul ca, prin ea, Dasein-ul se afla înaintea sa însusi, proiectându-se pe sine în directia recuperarii de sine din "starea" de cadere, recuperare declansata, de altfel, tocmai de aceasta chemare Dasein-ul îsi este, în acest sens, prieten siesi Concluzia care ar putea fi trasa în urma acestei succinte analize este aceea ca Heidegger încearca, cumva, sa-l "internalizeze" pe celalalt, printr-o dedublare a Dasein-ului care tine cumva locul acestuia din urma Plecând de la datele analizei existential-ontologice si asumându-le în mare masura voi încerca, în cea de-a doua parte a acestei lucrari, sa gândesc problema alteritatii într-un mod mai radical decât a facut-o Heidegger însusi, fara a cadea, cu toate acestea, în paradigma levinasiana Cu alte cuvinte, analiza care urmeaza va ramâne una ontologica, fara sa pretinda vreo clipa ca dimensiunea eticului ar fi mai originara decât cea a ontologicului si facând cu totul abstractie de orice dimensiune religioasa a chestiunii Nu poate fi vorba aici de a alege fie Dasein-ul, fie celalalt Dasein drept punct de pornire al analizei, ci de a gândi raportul dintre ei, fiinta-laolalta, în sensul unei deschideri care, ramânând fideli lui Heidegger însusi, trebuie conceputa ca "acea fiinta în directia careia ceilalti care fiinteaza sunt eliberati în interiorul lumii" (FsT, p 120) Tocmai din acest motiv, fiinta-laolalta autentica nu este nici ceva precum o rezultanta a autenticitatii celor doi si nici nu poate fi gândita ca o însumare a autenticitatilor acestora Nimic nu garanteaza ca întâlnirea între doua existente autentice este la rândul ei autentica, asa cum întâlnirea dintre doua existente neautentice poate fi esentiala pentru dobândirea autenticitatii fiecaruia A gândi raportul conceput ca fiinta-laolalta dinspre termenii sai înseamna a rata adevarata sa miza, iar Heidegger este constrâns, într-un fel, de perspectiva analizei sale sa gândeasca astfel Merita însa remarcat ca, deodata cu lucrarea Fiinta si timp, însasi paradigma heideggeriana este pusa sub semnul întrebarii, iar centrarea întregului demers asupra fiintarii care sunt de fiecare data eu însumi este abandonata în favoarea unei abordari radical diferite Heidegger nu a mai tratat în nicio lucrare ulterioara deceniului fenomenologic problema fiintei-laolalta si a raportului cu celalalt Însa daca ar fi facut-o e mai mult decât limpede ca modificarea perspectivei întregii sale gândiri s-ar fi rasfrânt într-un mod decisiv asupra chestiunii discutate aici Astfel, rândurile de fata nu sunt decât o încercare de a gândi fiinta-laolalta plecând de la datele analizei heideggeriene pentru a le regândi într-un orizont totusi deloc strain gândirii heideggeriene târzii Plecând de la discutia asupra grijii eliberatoare, în masura sa-l redea pe celalalt fiintei sale cele mai proprii, putem face un pas mai departe în încercarea de a gândi un topos al apropierii ajutându-ne de unul dintre conceptele centrale ale gândirii schellingiene din perioada prelegerilor din jurul scrierii Despre esenta libertatii umane: cel al autocenzurii pe care si-o impune divinitatea în vederea creatiei Caci actul de creatie nu este împlinit prin manifestarea pozitiva a puterilor divine nelimitate, ci prin restrângerea si suprimarea acestora, în vederea eliberarii creaturilor catre fiinta Ele pot fi numai în masura în care, într-un sens, el înceteaza sa fie Acest concept al auto-cenzurii ar putea functiona, în cazul de fata, ca un prim element spre configurarea raportului cu celalalt, grija eliberatoare putând fi înteleasa ca un soi de retragere din câmpul posibilitatilor celuilalt, pentru ca celalalt sa nu fie coplesit sau blocat în fiinta sa de grija noastra, ci, dimpotriva, eliberat catre propria sa grija autentica Aceasta retragere nu trebuie însa în nici un caz conceputa în sensul unei pasivitati ci, mai curând, în sensul activ al acelui Seinlassen, unul dintre conceptele cheie ale gândirii heideggeriene târzii Aceasta cenzura auto-impusa, care se constituie ca un prim pas în configurarea unui raport autentic cu celalalt, implica deopotriva sesizarea celuilalt în indisponibilul sau Caci celalalt este recunoscut ca fiinta posibila, si nu luat pur si simplu în calcul si folosit în vederea realizarii posibilitatilor proprii Prin cenzura auto-impusa, Dasein-ul recunoaste în celalalt o fiinta a carui "demnitate existentiala" este identica cu a lui însusi Nu numai ca aceasta lasare-sa-fie nu este un act de pasivitate, dar ea este, în acelasi timp, una dintre cele mai dificile sarcini ale fiintarii umane, caci ea presupune a accepta ca celalalt poate sa aiba alte pareri decât tine, ca poate face alte alegeri decât acelea pe care ti le doresti tu, ca poate deveni altcineva decât îti doresti tu, înseamna a accepta ca, spre deosebire de restul fiintarilor care îti sunt mereu la dispozitie - sau care, atunci când nu-ti sunt la dispozitie sunt, pur si simplu, defecte - de celalalt nu poti dispune în nici un fel, iar acest lucru nu se datoreaza unei "defectiuni", ci tine chiar de fiinta cea mai intima a celuilalt Celalalt îsi dezvaluie însa astfel - sau, mai curând, îsi impune - în aceasta dinamica a raportului pus în joc de fiinta-laolalta caracterul sau de indisponibil Ca fiintare a carei fiinta este conceputa drept indisponibilul prin excelenta, celalalt nu poate fi preluat, pur si simplu, în proiectele mele, ci indisponibilitatea lui trebuie luata, asa zicând, mereu "în calcul" Fara sa fie imposibil, si cu atât mai putin un paradox, "a lua în calcul" indisponibilitatea celuilalt înseamna a-l întelege si a te raporta la celalalt ca la ceva precum un risc Însa cum este cu putinta acest lucru fara ca Dasein-ul sa piarda controlul deplin si neconditionat asupra propriei fiinte? A lua în calcul faptul ca celalalt, în indisponibilul sau, nu poate fi luat în calcul înseamna a te lasa în seama celuilalt si a-l asuma si a-l întemeia pe celalalt în virtutea temeiului nimicnic si al faptului-de-a-fi-vinovat ce caracterizeaza Dasein-ul Caci desi Dasein-ul nu poate fi temeiul fiintei celuilalt si nu poate garanta pentru celalalt, el investeste în el proiectul sau si îl preia în mod necesar în acest proiect Riscul pe care îl aduce în joc fiinta celuilalt este asumat desi nu poate fi întemeiat, adica este întemeiat într-un temei abisal, la fel cum se întâmpla si cu fiinta proprie a Dasein-ului care este temeiul întregii desfasurari din cuprinsul faptului de a fi în lume, fara ca ea sa se poata întemeia, realmente pe sine Problema temeiului, poate una dintre problemele care au determinat, în mod hotarâtor, turnura gândirii heideggeriene, joaca un rol esential în privinta raportului cu celalalt, indicând totodata ca, pornind de la ea, o regândire a fiintei-laolalta nu este numai posibila, ci si imperios necesara Însa tocmai în virtutea faptului ca celalalt este un risc ce trebuie, oarecum paradoxal, asumat, el este deopotriva cel prin care proiectele mele, posibilitatile mele cele mai proprii se pot împlini Prin acel celalalt relevant pentru mine - locul în care se joaca piesa redobândirii propriului sine - eu îmi sunt mijlocit mie însumi Raportul dintre noi este, de fapt, deschiderea în orizontul careia amândoi ne putem deopotriva împlini sau rata Fiinta noastra este lasata în seama celuilalt, de buna voie, astfel ca raportul autentic cu celalalt înseamna si presupune actul suprem de daruire, caci Dasein-ul îsi daruieste "înca-nu-ul" sau, fiinta sa posibila ce cântareste, existential vorbind, mult mai greu decât cea actuala, daruirea nefiind în nici un caz una metaforica, ci una în cel mai propriu sens al cuvântului Aceasta daruire de sine catre celalalt, care îl transforma pe celalalt în depozitarul si garantul propriei tale fiinte, care implica asumarea riscului în virtutea faptului-de-a-fi-vinovat al Dasein-ului si care te transforma, la rându-ti, pe tine în acea fiintare care are drept miza în fiinta sa fiinta celuilalt poate primi numele de alterizare Alterizarea (Veranderung) - un concept provenit din filosofia hegeliana a dreptului - nu se substituie individualizarii (Vereinzelung) ci ea abia o face cu putinta Singurul mod în care Dasein-ul se poate individualiza, dobândindu-si sinele personal presupune pierderea în celalalt, lasarea fiintei sale în seama celalalt Tocmai de aceea pierzând - într-un fel sau altul - persoana sau persoanele iubite, cele investite si daruite cu propriul nostru proiect, noi pierdem de fapt, la propriu, o parte esentiala a propriei fiinte, fiindu-ne refuzate cele mai proprii posibilitati ale noastre si astfel posibilitatea unei existente autentice O analiza a situarii afective fundamentale a iubirii, care nu poate fi nicaieri gasita în fiinta si timp fara ca prin aceasta sa fie exclusa îsi poate avea punctul de plecare chiar în aceasta discutie asupra dinamicii alterizarii ce presupune daruirea reciproca Desi nu poate fi întreprinsa aici o analiza a iubirii, merita spus ca daca, pentru Heidegger, angoasa marcheaza un moment esential al individualizarii, iubirea poate fi privita ca situare afectiva declansatoare a alterizarii, urmând sa fie stabilit dificilul raport dintre cele doua situari afective fundamentale Revenind de unde am plecat, trebuie de asemenea remarcat ca alterizarea nu garanteaza obtinerea fiintei proprii, fiindca celalalt ne poate oricând dezamagi, poate "dezerta" oricând din proiectul care ramâne astfel numai al nostru, pierzându-si astfel semnificatia, celalalt îsi poate vadi oricând, factic, caracterul sau riscant, tocmai pentru ca nu este un "ce", ci un "cine" Se vadeste asadar ca autenticitatea mea nu tine numai de mine si nu tine în mod esential de mine, caci abdicarea celuilalt din proiectul fiintei noastre laolalta ma afecteaza în modul cel mai radical cu putinta Riscul pe care Dasein-ul si-l asuma de fiecare data deja atunci când vine vorba de raportul cu celalalt pune deopotriva în joc asumarea unei alegeri si refuzarea altora, hotarârea pentru un anumit celalalt si nu pentru altul, caci, în virtutea temporalitatii sale finite si a fiintei întru moarte ce caracterizeaza Dasein-ul, acesta nu poate opta decât pentru un numar restrâns de persoane în care sa investeasca propriul sau timp si propriul sau proiect existential Se manifesta astfel, înca o data, în privinta fiintei-laolalta, faptul-de-a-fi-vinovat al Dasein-ului, fapt ce trebuie asumat în mod constient de catre acesta din urma nu numai în privinta riscului, ci în aceeasi masura în privinta acestui risc si nu altuia Asumarea riscului pe care raportul cu celalalt îl presupune este însa una reflectata asumare, caci ea se realizeaza din ambele directii, la fel ca si daruirea propriei fiinte Fiinta celuilalt se transforma în miza a propriei mele fiinte, asa cum fiinta proprie devine miza a fiintei celuilalt Acest dublu act de daruire nu poate fi întemeiat nici în fiinta Dasein-ului nici în fiinta celuilalt Dasein, ci el este cu putinta numai în orizontul fiintei laolalta care determina si conditioneaza ontologic aceasta dinamica pe care am numit-o alterizare, si gratie careia Dasein-ul si celalalt Dasein îsi poate dobândi propria fiinta Se vadeste astfel ca orice încercare fenomenologica si ontologica de a gândi fiinta celuilalt în raport cu fiinta mea proprie si de a discuta rolul fiintei-laolalta în piesa dobândirii propriei autenticitati trebuie centrata pe încercarea de a gândi atât Dasein-ul cât si celalalt Dasein pornind de la deschiderea reprezentata de fiinta-laolalta, o deschidere ce trebuie conceputa ca fiind ireductibila la fiinta mea sau la fiinta celuilalt, si care, ontologic vorbind, le precede pe acestea doua 1 